Návrh ROZHODNUTIE RADY A KOMISIE o pozícii, ktorá sa má prijať v mene Únie a Európskeho spoločenstva pre atómovú energiu v Rade pre pridruženie zriadenej na základe Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej v súvislosti s prijatím rokovacieho poriadku Rady pre pridruženie a Výboru pre pridruženie, so zriadením dvoch podvýborov a s delegovaním určitých právomocí Radou pre pridruženie na Výbor pre pridruženie v zložení pre otázky obchodu /* COM/2014/0636 final - 2014/0296 (NLE) */





Návrh ROZHODNUTIE RADY A KOMISIE o pozícii, ktorá sa má prijať v mene Únie a Európskeho spoločenstva pre atómovú energiu v Rade pre pridruženie zriadenej na základe Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej v súvislosti s prijatím rokovacieho poriadku Rady pre pridruženie a Výboru pre pridruženie, so zriadením dvoch podvýborov a s delegovaním určitých právomocí Radou pre pridruženie na Výbor pre pridruženie v zložení pre otázky obchodu DÔVODOVÁ SPRÁVA 1. KONTEXT NÁVRHU/SÚVISLOSTI Pripojený návrh predstavuje právny nástroj na schválenie pozície, ktorá sa má prijať v mene Únie a Európskeho spoločenstva pre atómovú energiu v Rade pre pridruženie zriadenej na základe Dohody o pridružení (ďalej len „dohoda“) medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej v súvislosti s prijatím rokovacieho poriadku Rady pre pridruženie a Výboru pre pridruženie, so zriadením dvoch podvýborov a s delegovaním určitých právomocí Radou pre pridruženie na Výbor pre pridruženie v zložení pre otázky obchodu. Rada 10. mája 2010 poverila Komisiu, aby začala rokovať o novej komplexnej a ambicióznej dohode o pridružení vrátane jej časti týkajúcej sa prehĺbenej a komplexnej zóny voľného obchodu (DCFTA). Rokovania o uvedenej komplexnej a ambicióznej dohode o pridružení medzi EÚ a Gruzínskom sa začali v júli 2010. Rokovania o časti dohody týkajúcej sa DCFTA sa začali vo februári 2012. Európska únia a Gruzínsko parafovali znenie dohody o pridružení 29. novembra 2013. Dohoda o pridružení je najprogresívnejšou dohodou tohto typu, o akej kedy EÚ rokovala, najmä so zreteľom na obchod a hospodársku integráciu, ktorá výrazne prekračuje jednoduché otvorenie trhu. Cieľom je zrýchlenie procesu prehlbovania politických a hospodárskych vzťahov medzi Gruzínskom a EÚ, ako aj dosiahnutie pokroku v postupnej hospodárskej integrácii Gruzínska s vnútorným trhom EÚ vo vybraných oblastiach, a to najmä prostredníctvom vytvorenia DCFTA. Rada 16. júna 2014 prijala rozhodnutie[1] o podpise v mene Európskej únie a Európskeho spoločenstva pre atómovú energiu a ich členských štátov a o predbežnom vykonávaní určitých ustanovení dohody o pridružení, vrátane jej časti o prehĺbenej a komplexnej zóne voľného obchodu (DCFTA) medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej. Dohoda bola následne podpísaná v Bruseli v piatok 27. júna 2014 v rámci Európskej rady. Gruzínsko ratifikovalo dohodu 18. júla 2014 a v tom istom mesiaci zároveň s Európskou úniou ukončilo príslušné oznamovacie postupy. Následne v súlade s článkom 431 dohody sa niektoré jej ustanovenia (uvedené v článku 3 rozhodnutia Rady o podpise a predbežnom vykonávaní dohody s Gruzínskom zo 16. júna 2014) vykonávajú predbežne od 1. septembra 2014, až kým ju neratifikujú členské štáty EÚ. S predbežným vykonávaním sa počíta v záujme zachovania vyváženosti vzájomných hospodárskych záujmov a spoločných hodnôt, ako aj vzhľadom na spoločnú vôľu EÚ a Gruzínska začať vykonávať a presadzovať spôsobilé časti dohody s cieľom dosiahnuť skoré účinky reforiem pri osobitných otázkach týkajúcich sa jednotlivých sektorov ešte pred uzavretím dohody. 2. VÝSLEDKY ROKOVANÍ V hlave VIII dohody s Gruzínskom sa stanovuje inštitucionálny rámec, ktorý je potrebný na riadne fungovanie a vykonávanie dohody. Dohodou sa zriaďuje Rada pre pridruženie (článok 407 ods. 1) na ministerskej úrovni, ktorej úlohou je dozerať na uplatňovanie a vykonávanie dohody a toto uplatňovanie a vykonávanie monitorovať. S cieľom pripravovať zasadnutia a rokovania Rady pre pridruženie, podľa potreby vykonávať rozhodnutia Rady pre pridruženie a vo všeobecnosti zabezpečovať plynulý priebeh vzťahu pridruženia a riadne fungovanie dohody je zriadený aj Výbor pre pridruženie (podľa článku 407 ods. 1 dohody). Rada pre pridruženie, ako aj Výbor pre pridruženie, môžu rozhodnúť o zriadení akéhokoľvek iného podvýboru alebo orgánu, ktorý im môže pomáhať pri plnení úloh; určia tiež zloženie takýchto výborov alebo orgánov, stanovia ich úlohy, ako aj spôsob ich práce. Rada pre pridruženie má okrem toho právomoc zmeniť alebo aktualizovať prílohy k dohode (článok 406 ods. 3 dohody). Ktorúkoľvek zo svojich právomocí môže delegovať na Výbor pre pridruženie, a to vrátane právomoci prijímať záväzné rozhodnutia (článok 408 ods. 2 dohody). Výbor pre pridruženie sa zíde v osobitnom zložení na účely riešenia všetkých otázok súvisiacich s hlavou IV (Obchod a záležitosti súvisiace s obchodom) dohody (článok 408 ods. 4 dohody). V časti DCFTA dohody sa počíta s osobitnými podvýbormi pre sanitárne a fytosanitárne opatrenia, clá, zemepisné označenia a pre obchod a udržateľný rozvoj, ktoré majú pomáhať Výboru pre pridruženie v zložení pre otázky obchodu s plnením jeho úloh. Počíta sa aj s vytvorením fór pre občiansku spoločnosť a parlamentnú spoluprácu. S cieľom zaistiť hladké a včasné vykonávanie časti DCFTA dohody, najmä vzhľadom na aktualizácie alebo zmeny niektorých príloh k dohode súvisiacich s obchodom, sa navrhuje, aby Rada pre pridruženie delegovala takéto právomoci na Výbor pre pridruženie v zložení pre otázky obchodu. Takýmto delegovaním sa zabezpečí potrebná väzba na technické diskusie a vytvoria sa podmienky na včasné následné opatrenia po technických diskusiách v rámci uvedeného výboru o plnení záväzkov súvisiacich s obchodom, vrátane záväzkov týkajúcich sa aproximácie acquis zo strany Gruzínska. V záujme dotvorenia inštitucionálneho rámca a umožnenia diskusií na odbornej úrovni o kľúčových oblastiach, ktoré patria do rozsahu pôsobnosti predbežného vykonávania dohôd, sa navrhuje zriadiť dva podvýbory nazvané takto: 1) podvýbor pre spravodlivosť, slobodu a bezpečnosť; 2) podvýbor pre hospodársku a inú odvetvovú spoluprácu. Účelom podvýborov je zamerať sa skôr na tie témy, v ktorých sa očakávajú konkrétne výsledky, než sa nevyhnutne rok čo rok venovať tým istým programovým témam. V neskoršej fáze sa po dohode zmluvných strán môžu zriadiť ďalšie podvýbory. V dohode o pridružení sa predpokladá široká škála opatrení zameraných na odvetvovú spoluprácu, podporu kľúčových reforiem, oživenie a rast hospodárstva, správu a odvetvovú spoluprácu v 28 oblastiach, ako sú napríklad: spravodlivosť, energetika, doprava, štatistika, ochrana a podpora životného prostredia, spolupráca v priemyselnej oblasti a v oblasti malých a stredných podnikov, poľnohospodárstvo a rozvoj vidieka, politika v sociálnej oblasti, spolupráca v oblasti občianskej spoločnosti, politika v oblasti ochrany spotrebiteľov, reforma verejnej správy, vzdelávanie, odborná príprava a mládež, ako aj spolupráca v oblasti kultúry. Posilnená spolupráca vo všetkých týchto oblastiach vychádza zo súčasných bilaterálnych aj multilaterálnych rámcov v záujme systematickejšieho dialógu a výmeny informácií a osvedčených postupov. Kľúčovým prvkom v prípade kapitol o odvetvovej spolupráci je v prípade potreby komplexný program postupnej aproximácie s acquis EÚ stanovený v prílohách k dohode. Konkrétne harmonogramy aproximácie a vykonávania vybraných častí acquis EÚ zo strany Gruzínska budú zamerané na prebiehajúcu spoluprácu a budú ťažiskom vnútroštátneho programu Gruzínska v oblasti vnútroštátnej reformy a modernizácie. Akékoľvek „pravidelné dialógy“, ktoré sa často spomínajú v dohode, môžu zahŕňať všetky uvedené oblasti politiky. Druhý podvýbor sa teda môže podľa potreby stretávať v rôznom zložení. Tento návrh vychádza zo skúseností s dohodami o partnerstve a spolupráci s Gruzínskom a zameriava sa na zefektívnenie fungovania štruktúry podvýborov v rámci dohody o pridružení. EÚ aj Gruzínsko sa spoločne zaviazali zaistiť rýchle a účinné vykonávanie dohody. Cieľom tohto návrhu je preto zabezpečiť, aby sa inštitucionálny rámec dohody stal čo najskôr účinným. V záujme uľahčenia tohto postupu bude rozhodujúce rýchlo dosiahnuť pokrok v procese prijímania rokovacieho poriadku pre Radu pre pridruženie, Výbor pre pridruženie a podvýbory, aby čo najskôr mohli začať fungovať. Zvolanie prvého zasadnutia Rady pre pridruženie s Gruzínskom sa plánuje na 17. novembra 2014, kedy sa bude konať aj zasadnutie Rady pre zahraničné veci v Bruseli. 3. PRÁVNE PRVKY NÁVRHU Právnym základom na schválenie pozície Únie, ktorá sa má prijať v Rade pre pridruženie zriadenej na základe dohody o pridružení medzi EÚ a Gruzínskom, je pre Úniu Zmluva o fungovaní Európskej únie, a najmä jej článok 217 a článok 218 ods. 9. Právnym základom na schválenie pozície EURATOM-u, ktorá sa má prijať v Rade pre pridruženie zriadenej na základe dohody o pridružení medzi EÚ a Gruzínskom je pre EURATOM Zmluva o založení Európskeho spoločenstva pre atómovú energiu, a najmä jej článok 101. Vzhľadom na uvedené výsledky rokovaní na základe článku 217 a článku 218 ods. 9 ZFEÚ a článku 101 Zmluvy o založení Európskeho spoločenstva pre atómovú energiu Európska komisia navrhuje, aby Rada prijala rozhodnutie o schválení pozície, ktorú má Únia a Európske spoločenstvo pre atómovú energiu prijať na prvom zasadnutí Rady pre pridruženie medzi EÚ a Gruzínskom, pokiaľ ide o: – rokovací poriadok pre Radu pre pridruženie a Výbor pre pridruženie, zriadenie dvoch podvýborov, ako aj – delegovanie určitých právomocí Radou pre pridruženie na Výbor pre pridruženie v zložení pre otázky obchodu. Návrh ROZHODNUTIE RADY A KOMISIE o pozícii, ktorá sa má prijať v mene Únie a Európskeho spoločenstva pre atómovú energiu v Rade pre pridruženie zriadenej na základe Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej v súvislosti s prijatím rokovacieho poriadku Rady pre pridruženie a Výboru pre pridruženie, so zriadením dvoch podvýborov a s delegovaním určitých právomocí Radou pre pridruženie na Výbor pre pridruženie v zložení pre otázky obchodu RADA EURÓPSKEJ ÚNIE, EURÓPSKA KOMISIA, so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 9, so zreteľom na Zmluvu o založení Európskeho spoločenstva pre atómovú energiu, a najmä na jej článok 101, so zreteľom na návrh Komisie, keďže: (1) V článku 431 ods. 3 a ods. 4 Dohody o pridružení (ďalej len „dohoda“) medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej sa stanovuje predbežné vykonávanie dohody v čiastočnom rozsahu. (2) V článku 4 rozhodnutia Rady zo 16. júna 2014 o podpise a o predbežnom vykonávaní dohody sa stanovujú určité ustanovenia dohody, ktoré sa majú predbežne vykonávať. (3) V článku 405 ods. 2 dohody sa stanovuje, že Rada pre pridruženie prijme svoj rokovací poriadok. (4) V článku 405 ods. 3 dohody sa stanovuje, že Rade pre pridruženie striedavo predsedá zástupca Únie a zástupca Gruzínska. (5) V článku 407 ods. 1 dohody sa stanovuje, že Rade pre pridruženie pomáha pri plnení jej úloh Výbor pre pridruženie, zatiaľ čo v článku 408 ods. 1 sa stanovuje, že Rada pre pridruženie vo svojom rokovacom poriadku určí úlohy, ako aj spôsob práce Výboru pre pridruženie. (6) V článku 409 ods. 1 sa stanovuje, že Rada pre pridruženie môže rozhodnúť o zriadení akéhokoľvek podvýboru alebo orgánu v určitých konkrétnych oblastiach, ktoré sú nevyhnutné z pohľadu vykonávania dohody a ktoré jej môžu pomáhať pri plnení jej úloh. (7) Rada pre pridruženie je zodpovedná za dohľad nad uplatňovaním a vykonávaním dohody a monitorovanie jej uplatňovania a vykonávania. Rada pre pridruženie môže na Výbor pre pridruženie delegovať ktorúkoľvek zo svojich právomocí vrátane svojej právomoci prijímať záväzné rozhodnutia. Je vhodné, aby Rada pre pridruženie delegovala na Výbor pre pridruženie v zložení pre otázky obchodu, ako sa uvádza v článku 408 ods. 4 dohody, právomoc aktualizovať alebo zmeniť prílohy k uvedenej dohode, ktoré sa týkajú kapitol 1, 3, 5, 6 (príloha XV-C) a 8 hlavy IV (Obchod a záležitosti súvisiace s obchodom) dohody podľa článkov 406 ods. 3 a 408 ods. 2 dohody, pokiaľ v uvedených kapitolách neexistujú osobitné ustanovenia týkajúce sa aktualizácie alebo zmeny uvedených príloh k dohode, PRIJALI TOTO ROZHODNUTIE: Článok 1 1. Týmto sa stanovuje pozícia, ktorá sa má prijať v mene Únie a Európskeho spoločenstva pre atómovú energiu v Rade pre pridruženie zriadenej podľa článku 404 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o: – prijatie rokovacieho poriadku Rady pre pridruženie a Výboru pre pridruženie, – zriadenie dvoch podvýborov a prijatie ich rokovacieho poriadku, ako aj – delegovanie určitých právomocí Radou pre pridruženie na Výbor pre pridruženie v zložení pre otázky obchodu v súlade s podmienkami návrhov rozhodnutí Rady pre pridruženie pripojených k tomuto rozhodnutiu. 2. Malé technické zmeny uvedených návrhov rozhodnutí môžu schváliť zástupcovia Únie a Európskeho spoločenstva pre atómovú energiu v Rade pre pridruženie bez ďalšieho rozhodnutia Rady. Článok 2 Rade pre pridruženie spolupredsedá zo strany Únie vysoká predstaviteľka Únie pre zahraničné veci a bezpečnostnú politiku. Článok 3 Toto rozhodnutie nadobúda účinnosť dňom jeho prijatia. V Bruseli za Radu za Komisiu predseda predseda [1] Ú. v. EÚ L 261, 30.8.2014. PRÍLOHY k návrhu ROZHODNUTIA RADY A KOMISIE o pozícii, ktorá sa má prijať v mene Únie a Európskeho spoločenstva pre atómovú energiu v Rade pre pridruženie zriadenej na základe Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej v súvislosti s prijatím rokovacieho poriadku Rady pre pridruženie a Výboru pre pridruženie, so zriadením dvoch podvýborov a s delegovaním určitých právomocí Radou pre pridruženie na Výbor pre pridruženie v zložení pre otázky obchodu PRÍLOHA 1 ROZHODNUTIE RADY PRE PRIDRUŽENIE MEDZI EÚ A GRUZÍNSKOM č. 1/2014 z … 2014, ktorým prijíma svoj rokovací poriadok, ako aj rokovací poriadok Výboru pre pridruženie RADA PRE PRIDRUŽENIE MEDZI EÚ A GRUZÍNSKOM, so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, (ďalej len „dohoda“), a najmä na jej článok 404, keďže: (1) V súlade s jej článkom 431 sa od 1. septembra 2014 predbežne vykonávajú časti dohody. (2) V článku 405 ods. 2 dohody sa stanovuje, že Rada pre pridruženie prijme svoj rokovací poriadok. (3) V článku 407 ods. 1 dohody sa stanovuje, že Rade pre pridruženie pomáha pri plnení jej úloh Výbor pre pridruženie, zatiaľ čo v článku 408 ods. 1 sa stanovuje, že Rada pre pridruženie vo svojom rokovacom poriadku určí úlohy, ako aj spôsob práce Výboru pre pridruženie, ROZHODLA TAKTO: Jediný článok Týmto sa prijímajú rokovacie poriadky Rady pre pridruženie a Výboru pre pridruženie, ktoré sú uvedené v dodatkoch A a B. V …, …. || Za Európsku úniu Za Gruzínsko DODATOK A Rokovací poriadok Rady pre pridruženie Dohoda o pridružení – DCFTA medzi EÚ a Gruzínskom Článok 1 Všeobecné ustanovenia 1. Rada pre pridruženie zriadená v súlade s článkom 404 ods. 1 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“) plní svoje úlohy podľa článkov 404 a 406 dohody. 2. Ako sa stanovuje v článku 404 ods. 2 a článku 405 ods. 1 dohody, Rada pre pridruženie sa skladá z členov Rady Európskej únie a členov Európskej komisie na jednej strane a z členov vlády Gruzínska na strane druhej. V zložení Rady pre pridruženie sa budú zohľadňovať osobitné otázky, ktoré sa majú riešiť na danom zasadnutí. V prípade potreby a so súhlasom oboch zmluvných strán Rada pre pridruženie zasadá na úrovni hláv štátov alebo predsedov vlád. 3. Ako sa stanovuje v článku 406 ods. 1 dohody, na účely dosiahnutia cieľov uvedenej dohody má Rada pre pridruženie právomoc prijímať rozhodnutia, ktoré sú pre zmluvné strany záväzné. Rada pre pridruženie prijme vhodné opatrenia na vykonávanie svojich rozhodnutí, a to v prípade potreby aj splnomocnením osobitných orgánov zriadených na základe tejto dohody konať v jej mene. Rada pre pridruženie môže vydávať aj odporúčania. Rozhodnutia a odporúčania sa prijímajú dohodou zmluvných strán, po ukončení príslušných vnútorných postupov na ich prijatie. Rada pre pridruženie môže delegovať svoje právomoci na Výbor pre pridruženie. 4. Zmluvné strany v tomto rokovacom poriadku sú tie, ktoré sú vymedzené v článku 428 dohody. Článok 2 Predsedníctvo Zmluvné strany striedavo predsedajú Rade pre pridruženie počas obdobia 12 mesiacov. Prvé obdobie sa začína dňom prvého zasadnutia Rady pre pridruženie a končí sa 31. decembra toho istého roku. Článok 3 Zasadnutia 1. Rada pre pridruženie zasadá aspoň raz ročne, ako aj vždy, keď si to vyžadujú okolnosti, a to po vzájomnej dohode. 2. Každé zasadnutie Rady pre pridruženie sa uskutoční v deň, na ktorom sa zmluvné strany dohodli. 3. Zasadnutia Rady pre pridruženie spoločne zvolávajú tajomníci Rady pre pridruženie po dohode s predsedom Rady pre pridruženie najneskôr 30 dní pred dňom zasadnutia. Článok 4 Zastúpenie 1. Ak sa členovia Rady pre pridruženie nemôžu zúčastniť na zasadnutí, môžu byť zastúpení. Ak si člen želá byť zastúpený, musí pred zasadnutím, na ktorom má byť zastúpený, písomne oznámiť predsedovi meno svojho zástupcu. 2. Zástupca člena Rady pre pridruženie má všetky práva člena, ktorého zastupuje. Článok 5 Delegácie 1. Členov Rady pre pridruženie môžu sprevádzať úradníci. Pred každým zasadnutím je predseda informovaný prostredníctvom sekretariátu o plánovanom zložení delegácie každej zmluvnej strany. 2. Rada pre pridruženie môže po dohode medzi zmluvnými stranami pozvať zástupcov iných orgánov zmluvných strán alebo nezávislých odborníkov v danej oblasti, aby sa zúčastnili na jej zasadnutiach ako pozorovatelia alebo aby poskytli informácie o konkrétnych témach. Zmluvné strany sa dohodnú na podmienkach, za ktorých sa pozorovatelia môžu zúčastniť na zasadnutiach. Článok 6 Sekretariát Úradník Generálneho sekretariátu Rady Európskej únie a úradník Gruzínska vykonávajú spoločne funkciu tajomníkov Rady pre pridruženie. Článok 7 Korešpondencia 1. Korešpondencia adresovaná Rade pre pridruženie sa posiela tajomníkovi Únie alebo Gruzínska, ktorý následne informuje druhého tajomníka. 2. Sekretariát zabezpečí, aby sa korešpondencia postúpila predsedovi a v prípade potreby rozposlala aj ostatným členom Rady pre pridruženie. 3. Sekretariát zašle korešpondenciu v prípade potreby Generálnemu sekretariátu Európskej komisie, Európskej službe pre vonkajšiu činnosť, stálym zastúpeniam členských štátov pri Európskej únii a generálnemu sekretariátu Rady Európskej únie, ako aj misii Gruzínska pri Európskej únii, a kópiu zašle v prípade potreby ministerstvu zodpovednému za zahraničné veci alebo ministerstvu zodpovednému za obchod a záležitosti súvisiace s obchodom v Gruzínsku. 4. Oznámenia predsedu Rady pre pridruženie posiela adresátom sekretariát v mene predsedu Rady pre pridruženie. Tieto oznámenia sa v prípade potreby rozpošlú členom Rady pre pridruženie, ako sa stanovuje v treťom odseku. Článok 8 Dôvernosť informácií Pokiaľ zmluvné strany nerozhodnú inak, zasadnutia Rady pre pridruženie sú neverejné. Ak zmluvná strana predloží Rade pre pridruženie informácie označené ako dôverné, druhá zmluvná strana zaobchádza s takýmito informáciami ako s dôvernými informáciami. Článok 9 Program zasadnutí 1. Predseda vypracuje predbežný program každého zasadnutia. Tajomníci Rady pre pridruženie ho odošlú adresátom uvedeným v článku 7 rokovacieho poriadku najneskôr 15 kalendárnych dní pred zasadnutím. Predbežný program zasadnutia obsahuje len body, v súvislosti s ktorými tajomníci dostali žiadosť o zaradenie do programu najneskôr 21 kalendárnych dní pred začiatkom zasadnutia. Uvedené body nie sú zaradené do predbežného programu, pokiaľ neboli príslušné podporné dokumenty zaslané tajomníkom pred dátumom odoslania programu. 2. Rada pre pridruženie prijíma program na začiatku každého zasadnutia. Bod, ktorý nie je zahrnutý do predbežného programu, môže byť do programu zahrnutý v prípade, že s tým zmluvné strany súhlasia. 3. Po konzultáciách so zmluvnými stranami môže predseda skrátiť lehotu uvedenú v odseku 1 s cieľom zohľadniť požiadavky konkrétneho prípadu. Článok 10 Zápisnica 1. Návrh zápisnice z každého zasadnutia vypracujú obaja tajomníci spoločne. 2. V zápisnici sa spravidla vo vzťahu ku každému bodu programu uvádza: a) dokumentácia predložená Rade pre pridruženie; b) vyhlásenia, ktoré sa zaznamenali na požiadanie člena Rady pre pridruženie ako aj c) záležitosti, na ktorých sa zmluvné strany dohodli, ako sú okrem iného prijaté rozhodnutia, schválené vyhlásenia a akékoľvek závery. 3. Návrh zápisnice sa predkladá Rade pre pridruženie na schválenie do 20 kalendárnych dní po každom zasadnutí Rady pre pridruženie. Zápisnicu je potrebné schváliť do 45 kalendárnych dní po každom zasadnutí Rady pre pridruženie. Po schválení zápisnicu podpíše predseda a obaja tajomníci. Overená kópia sa zašle všetkým adresátom uvedeným v článku 7 tohto rokovacieho poriadku. Článok 11 Rozhodnutia a odporúčania 1. V osobitných prípadoch, keď je Výboru pre pridruženie dohodou udelená právomoc prijímať rozhodnutia alebo keď naň túto právomoc deleguje Rada pre pridruženie, Výbor pre pridruženie prijíma rozhodnutia. Okrem toho vydáva odporúčania. Rozhodnutia a odporúčania sa vydávajú po spoločnej dohode medzi zmluvnými stranami. Každé rozhodnutie alebo odporúčanie podpíšu zástupcovia oboch zmluvných strán. Bez toho, aby bol dotknutý odsek 2, zástupcovia podpíšu tieto dokumenty počas zasadnutia, na ktorom bolo príslušné rozhodnutie alebo odporúčanie prijaté. 2. Rada pre pridruženie môže takisto prijímať rozhodnutia alebo vydávať odporúčania písomným postupom, ak sa tak zmluvné strany dohodnú. Na tento účel predseda Rady pre pridruženie rozpošle text návrhu v písomnej forme jej členom podľa článku 7 rokovacieho poriadku v lehote minimálne 21 kalendárnych dní, počas ktorej musia členovia oznámiť akékoľvek výhrady alebo zmeny, ktoré chcú vykonať. Po konzultáciách so zmluvnými stranami môže predseda skrátiť uvedenú lehotu s cieľom zohľadniť požiadavky konkrétneho prípadu. 3. Po schválení textu návrhu rozhodnutie alebo odporúčanie nezávisle a postupne podpíše Únia a Gruzínsko. Akty Rady pre pridruženie sa nazývajú „rozhodnutie“ alebo „odporúčanie“ v zmysle článku 406 ods. 1 dohody. Sekretariát Rady pre pridruženie pridelí každému rozhodnutiu alebo odporúčaniu poradové číslo, dátum prijatia a opis jeho predmetu. V každom rozhodnutí sa stanoví dátum nadobudnutia jeho účinnosti. 4. Rozhodnutia a odporúčania Rady pre pridruženie overujú obaja tajomníci. 5. Rozhodnutia a odporúčania sa rozpošlú všetkým adresátom uvedeným v článku 7 tohto rokovacieho poriadku. 6. Každá zmluvná strana sa môže rozhodnúť uverejniť rozhodnutia a odporúčania Rady pre pridruženie vo svojej príslušnej úradnej publikácii. Článok 12 Jazyky 1. Úradnými jazykmi Rady pre pridruženie sú úradné jazyky zmluvných strán. 2. Pokiaľ sa nerozhodne inak, rokovania Rady pre pridruženie vychádzajú zvyčajne z dokumentácie vyhotovenej v týchto jazykoch. Článok 13 Výdavky 1. Každá zmluvná strana uhradí všetky výdavky, ktoré jej vznikli v dôsledku účasti na zasadnutiach Rady pre pridruženie, a to tak výdavky na personál, cestovné náklady a diéty, ako aj poštovné a telekomunikačné výdavky. 2. Výdavky v súvislosti s tlmočením počas zasadnutí, prekladom a rozmnožovaním dokumentov znáša Európska únia. Výnimkou sú výdavky v súvislosti s tlmočením alebo prekladom z jedného z úradných jazykov Európskej únie do gruzínčiny alebo z gruzínčiny, ktoré znáša Gruzínsko. 3. Iné výdavky v súvislosti s materiálnym zabezpečením zasadnutí uhradí tá zmluvná strana, ktorá organizuje zasadnutie. Článok 14 Výbor pre pridruženie 1. V súlade s článkom 407 ods. 1 dohody Výbor pre pridruženie pomáha Rade pre pridruženie pri vykonávaní jej úloh. Výbor sa skladá zo zástupcov Únie na jednej strane a zástupcov Gruzínska na strane druhej, a to na úrovni stanovenej v dohode. 2. Výbor pre pridruženie pripravuje zasadnutia a rokovania Rady pre pridruženie, v prípade potreby vykonáva rozhodnutia Rady pre pridruženie a vo všeobecnosti zabezpečuje plynulý priebeh vzťahu pridruženia a riadne fungovanie dohody. Výbor posudzuje všetky otázky predložené Radou pre pridruženie, ako aj všetky ostatné otázky, ktoré sa môžu vyskytnúť v priebehu bežného plnenia dohody. Predkladá Rade pre pridruženie na schválenie návrhy alebo akékoľvek predlohy rozhodnutí/odporúčaní. V súlade s článkom 408 ods. 2 dohody môže Rada pre pridruženie poveriť Výbor pre pridruženie, aby prijímal rozhodnutia. 3. Výbor pre pridruženie prijíma rozhodnutia a vydáva odporúčania, na ktoré je splnomocnený v dohode. 4. V prípadoch, keď sa v dohode odkazuje na povinnosť alebo možnosť konzultácie alebo keď sa zmluvné strany na základe spoločnej dohody rozhodnú navzájom konzultovať, sa tieto konzultácie môžu uskutočniť v rámci Výboru pre pridruženie, pokiaľ nie je v dohode uvedené inak. Ak obe zmluvné strany súhlasia, konzultácie môžu pokračovať na zasadnutí Rady pre pridruženie. Článok 15 Zmeny rokovacieho poriadku Tento rokovací poriadok sa môže meniť v súlade s článkom 11. DODATOK B Rokovací poriadok Výboru pre pridruženie a podvýborov Dohoda o pridružení – DCFTA medzi EÚ a Gruzínskom Článok 1 Všeobecné ustanovenia 1. Výbor pre pridruženie zriadený v súlade s článkom 407 ods. 1 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“) pomáha Rade pre pridruženie pri plnení jej úloh a funkcií a plní úlohy stanovené v uvedenej dohode, ktorými ho poverila Rada pre pridruženie. Podľa článku 408 ods. 1 Rada pre pridruženie určí vo svojom rokovacom poriadku úlohy a spôsob práce Výboru pre pridruženie. 2. Výbor pre pridruženie pripravuje zasadnutia a rokovania Rady pre pridruženie, v prípade potreby vykonáva rozhodnutia Rady pre pridruženie a vo všeobecnosti zabezpečuje plynulý priebeh vzťahu pridruženia a riadne fungovanie dohody o pridružení. Výbor posudzuje všetky otázky predložené Radou pre pridruženie, ako aj všetky ostatné otázky, ktoré sa môžu vyskytnúť v priebehu bežného plnenia dohody o pridružení. Výbor predkladá Rade pre pridruženie návrhy alebo akékoľvek predlohy rozhodnutí alebo odporúčaní na schválenie. 3. Ako sa stanovuje v článku 407 ods. 2 dohody, Výbor pre pridruženie sa skladá zo zástupcov Únie a zástupcov Gruzínska, pričom v zásade ide o vyšších úradníkov, ktorí sú príslušní v konkrétnych otázkach, ktoré sa majú riešiť na danom zasadnutí. 4. Podľa článku 408 ods. 4 dohody, keď Výbor pre pridruženie v zložení pre otázky obchodu plní úlohy, ktoré mu boli zverené v hlave IV dohody, skladá sa z vyšších úradníkov Európskej únie a Gruzínska zodpovedných za obchod a záležitosti súvisiace s obchodom. Zástupca Európskej komisie alebo Gruzínska zodpovedný za obchod a záležitosti súvisiace s obchodom vykonáva funkciu predsedu v súlade s nižšie uvedeným článkom 2. Na zasadnutiach sa takisto zúčastňuje zástupca Európskej služby pre vonkajšiu činnosť. 5. Ako sa stanovuje v článku 408 ods. 3 dohody, Výbor pre pridruženie má právomoc prijímať rozhodnutia v prípadoch vymedzených v dohode a v oblastiach, v ktorých naň Rada pre pridruženie delegovala právomoci. Uvedené rozhodnutia sú pre zmluvné strany záväzné a zmluvné strany prijmú náležité opatrenia potrebné na ich vykonanie. Výbor pre pridruženie prijíma rozhodnutia na základe dohody zmluvných strán, a to po ukončení príslušných vnútorných postupov potrebných na ich prijatie. 6. Zmluvné strany v tomto rokovacom poriadku sú vymedzené podľa ustanovenia v článku 428 dohody. Článok 2 Predsedníctvo Zmluvné strany striedavo predsedajú Výboru pre pridruženie počas obdobia 12 mesiacov. Prvé obdobie sa začína dňom prvého zasadnutia Výboru pre pridruženie a končí sa 31. decembra toho istého roku. Článok 3 Zasadnutia 1. Pokiaľ sa strany nedohodnú inak, Výbor pre pridruženie zasadá pravidelne aspoň raz ročne. Mimoriadne zasadnutia Výboru pre pridruženie sa môžu uskutočniť na žiadosť jednej zo zmluvných strán a so súhlasom zmluvných strán. 2. Každé zasadnutie Výboru pre pridruženie zvoláva predseda na deň a miesto, na ktorých sa zmluvné strany dohodli. Sekretariát Výboru pre pridruženie vydá oznámenie o zvolaní zasadnutia najneskôr 28 kalendárnych dní pred začiatkom zasadnutia, pokiaľ sa zmluvné strany nedohodnú inak. 3. Výbor pre pridruženie v zložení pre otázky obchodu zasadá aspoň raz ročne, ako aj vždy, keď si to vyžadujú okolnosti. Zasadnutia zvoláva predseda Výboru pre pridruženie v zložení pre otázky obchodu na deň, miesto a spôsobom, na ktorom sa dohodli zmluvné strany. Sekretariát Výboru pre pridruženie v zložení pre otázky obchodu vydá oznámenie o zvolaní zasadnutia najneskôr 15 kalendárnych dní pred začiatkom zasadnutia, pokiaľ sa zmluvné strany nedohodnú inak. 4. Pokiaľ je to možné, pravidelné zasadnutie Výboru pre pridruženie sa zvolá v dostatočnom predstihu pred pravidelným zasadnutím Rady pre pridruženie. 5. Vo výnimočných prípadoch a ak s tým zmluvné strany súhlasia, sa zasadnutia Výboru pre pridruženie môžu uskutočniť s použitím akýchkoľvek dohodnutých technických prostriedkov, ako napríklad videokonferencie. Článok 4 Delegácie Pred každým zasadnutím sú zmluvné strany informované prostredníctvom sekretariátu o plánovanom zložení delegácií každej zmluvnej strany, ktoré sa zúčastňujú na zasadnutí. Článok 5 Sekretariát 1. Úradník Únie a úradník Gruzínska konajú vykonávajú spoločne funkciu tajomníkov Výboru pre pridruženie a spoločne vykonávajú kancelárske úlohy v duchu vzájomnej dôvery a spolupráce, pokiaľ sa v tomto rokovacom poriadku nestanovuje inak. 2. Úradník Európskej komisie a úradník Gruzínska zodpovední za obchod a záležitosti súvisiace s obchodom vykonávajú spoločne funkciu tajomníkov Výboru pre pridruženie v zložení pre otázky obchodu. Článok 6 Korešpondencia 1. Korešpondencia adresovaná Výboru pre pridruženie sa posiela tajomníkovi niektorej zo zmluvných strán, ktorý následne informuje druhého tajomníka. 2. Sekretariát zabezpečí, aby sa korešpondencia adresovaná Výboru pre pridruženie postúpila predsedovi výboru a aby sa v prípade potreby rozposlala ako dokumenty uvedené v článku 7 tohto rokovacieho poriadku. 3. Korešpondenciu predsedu Výboru pre pridruženie posiela sekretariát zmluvným stranám v mene predsedu Výboru pre pridruženie. Táto korešpondencia sa v prípade potreby rozpošle podľa ustanovenia v článku 7 tohto rokovacieho poriadku. Článok 7 Dokumenty 1. Dokumenty rozposielajú tajomníci. 2. Zmluvná strana zašle svoje dokumenty svojmu tajomníkovi. Tajomník zašle tieto dokumenty tajomníkovi druhej zmluvnej strany. 3. Tajomník Únie rozposiela dokumenty zodpovedným zástupcom Únie a kópiu takejto korešpondencie systematicky zasiela tajomníkovi Gruzínska. 4. Tajomník Gruzínska rozposiela dokumenty zodpovedným zástupcom Gruzínska a kópiu takejto korešpondencie systematicky zasiela tajomníkovi Únie. Článok 8 Dôvernosť informácií Pokiaľ zmluvné strany nerozhodnú inak, zasadnutia Výboru pre pridruženie sú neverejné. Ak strana predloží Výboru pre pridruženie informácie označené ako dôverné, druhá strana zaobchádza s takýmito informáciami ako s dôvernými informáciami. Článok 9 Program zasadnutí 1. Sekretariát Výboru pre pridruženie vypracuje predbežný program každého zasadnutia, ako aj návrh operatívnych záverov stanovených v článku 10, a to na základe návrhov zmluvných strán. Predbežný program rokovania obsahuje body, v súvislosti s ktorými dostal sekretariát Výboru pre pridruženie žiadosť o zaradenie do programu od jednej zo zmluvných strán spolu s príslušnými dokumentmi najneskôr 21 kalendárnych dní pred dňom konania zasadnutia. 2. Predbežný program spoločne s príslušnými dokumentmi sa rozposiela v súlade s ustanovením v článku 7 najneskôr 15 kalendárnych dní pred začiatkom zasadnutia. 3. Výbor pre pridruženie prijíma program na začiatku každého zasadnutia. Do programu možno zaradiť aj body, ktoré nie sú uvedené v predbežnom programe, ak sa tak zmluvné strany dohodnú. 4. Predseda zasadnutia Výboru pre pridruženie môže na základe súhlasu druhej zmluvnej strany pozvať zástupcov iných orgánov zmluvných strán alebo nezávislých odborníkov v danej oblasti na báze ad hoc, aby sa zúčastnili na jeho zasadnutiach s cieľom poskytnúť informácie o konkrétnych témach. Zmluvné strany zabezpečia, aby uvedení pozorovatelia alebo odborníci rešpektovali všetky požiadavky dôvernosti. 5. Predseda zasadnutia Výboru pre pridruženie môže po konzultáciách so zmluvnými stranami skrátiť lehoty uvedené v odsekoch 1 a 2 s cieľom zohľadniť osobitné požiadavky. Článok 10 Zápisnica a operatívne závery 1. Návrh zápisnice z každého zasadnutia vypracujú obaja tajomníci spoločne. 2. V zápisnici sa spravidla vo vzťahu ku každému bodu programu uvádza: a) zoznam účastníkov zasadnutia, zoznam úradníkov, ktorí ich sprevádzali, a zoznam prípadných pozorovateľov alebo odborníkov, ktorí sa zúčastnili na zasadnutí; b) dokumentácia predložená Výboru pre pridruženie; c) vyhlásenia, ktoré sa zaznamenali na požiadanie Výboru pre pridruženie ako aj d) operatívne závery zo zasadnutia podľa ustanovenia v odseku 4. 3. Návrh zápisnice sa predloží na schválenie Výboru pre pridruženie. Zápisnicu je potrebné schváliť do 28 kalendárnych dní po každom zasadnutí Výboru pre pridruženie. Po schválení zápisnicu podpíše predseda a obaja tajomníci. Overená kópia sa zašle všetkým adresátom uvedeným v článku 7 tohto rokovacieho poriadku. 4. Návrh operatívnych záverov z každého zasadnutia vypracuje tajomník Výboru pre pridruženie predsedajúcej zmluvnej strany a spolu s programom ho rozpošle zmluvným stranám, zvyčajne najneskôr 15 kalendárnych dní pred začiatkom zasadnutia. Tento návrh sa v priebehu zasadnutia aktualizuje tak, aby na konci zasadnutia Výbor pre pridruženie, pokiaľ nie je dohodnuté inak, prijal operatívne závery, v ktorých sa odzrkadľujú následné opatrenia, na ktorých sa zmluvné strany dohodli. Po schválení sa operatívne závery pripoja k zápisnici a ich vykonávanie sa preskúma počas nasledujúceho zasadnutia Výboru pre pridruženie. Na tento účel Výbor pre pridruženie prijme vzor, ktorý umožní sledovať každé opatrenie podľa konkrétnej lehoty na jeho vykonanie. Článok 11 Rozhodnutia a odporúčania 1. V osobitných prípadoch, keď je Výboru pre pridruženie dohodou udelená právomoc prijímať rozhodnutia alebo keď naň túto právomoc deleguje Rada pre pridruženie, Výbor pre pridruženie prijíma rozhodnutia a vydáva odporúčania na základe vzájomnej dohody zmluvných strán. Každé rozhodnutie alebo odporúčanie podpíšu zástupcovia oboch zmluvných strán. Bez toho, aby bol dotknutý odsek 2, zástupcovia podpíšu tieto dokumenty počas zasadnutia, na ktorom bolo príslušné rozhodnutie alebo odporúčanie prijaté. 2. Výbor pre pridruženie môže prijímať rozhodnutia alebo vydávať odporúčania písomným postupom, ak sa tak zmluvné strany dohodnú. Písomný postup pozostáva z úradnej výmeny nót medzi dvoma tajomníkmi, ktorí konajú v zmysle dohody zmluvných strán. Na tento účel sa text návrhu rozpošle podľa článku 7 v lehote minimálne 21 kalendárnych dní, počas ktorej sa musia oznámiť akékoľvek výhrady alebo zmeny. Predseda Výboru pre pridruženie môže po konzultáciách so zmluvnými stranami skrátiť lehoty uvedené v tomto odseku s cieľom zohľadniť osobitné požiadavky. Po schválení textu návrhu rozhodnutie alebo odporúčanie nezávisle a postupne podpíšu zástupcovia každej zmluvnej strany. 3. Akty Výboru pre pridruženie sa nazývajú „rozhodnutie“ alebo „odporúčanie“. V každom rozhodnutí sa stanoví dátum nadobudnutia jeho účinnosti. 4. Rozhodnutia a odporúčania Výboru pre pridruženie overujú obaja tajomníci. 5. Rozhodnutia a odporúčania sa rozpošlú obom zmluvným stranám. 6. Každá zmluvná strana sa môže rozhodnúť uverejniť rozhodnutia a odporúčania Výboru pre pridruženie vo svojej príslušnej úradnej publikácii. Článok 12 Správy Výbor pre pridruženie na každom pravidelnom zasadnutí Rady pre pridruženie podá Rade pre pridruženie správu o svojej činnosti a o činnosti podvýborov, pracovných skupín a iných orgánov. Článok 13 Jazyky 1. Úradnými jazykmi Výboru pre pridruženie sú angličtina a gruzínčina. 2. Pokiaľ sa nerozhodne inak, rokovania Výboru pre pridruženie vychádzajú z jeho dokumentácie vyhotovenej v oboch týchto jazykoch. Článok 14 Výdavky 1. Každá zmluvná strana uhradí všetky výdavky, ktoré jej vznikli v dôsledku účasti na zasadnutiach Výboru pre pridruženie, a to tak výdavky na personál, cestovné náklady a diéty, ako aj poštovné a telekomunikačné výdavky. 2. Výdavky v súvislosti s organizáciou zasadnutí a rozmnožovaním dokumentov znáša strana, ktorá je organizátorom zasadnutia. 3. Výdavky na tlmočenie počas zasadnutí a na preklad dokumentov do angličtiny alebo gruzínčiny alebo z angličtiny alebo gruzínčiny podľa článku 13 ods. 1 tohto rokovacieho poriadku hradí zmluvná strana, ktorá je organizátorom zasadnutia. Tlmočenie a preklad do alebo z iných jazykov hradí priamo žiadajúca zmluvná strana. Článok 15 Zmeny rokovacieho poriadku Tento rokovací poriadok sa môže zmeniť rozhodnutím Rady pre pridruženie v súlade s článkom 408 ods. 1. Článok 16 Podvýbory a osobitné pracovné skupiny 1. Výbor pre pridruženie môže v súlade s článkom 409 ods. 2 dohody rozhodnúť o zriadení podvýborov alebo osobitných výborov alebo orgánov v určitých konkrétnych oblastiach, ktoré sú nevyhnutné z pohľadu vykonávania dohody, než sú stanovené v dohode, aby mu pomáhali pri plnení jeho úloh. Výbor pre pridruženie môže rozhodnúť o zrušení každého takého podvýboru, osobitného výboru alebo orgánu. Pokiaľ sa nerozhodne inak, tieto podvýbory podliehajú právomoci Výboru pre pridruženie, ktorému podávajú správy po každom ich zasadnutí. 2. Pokiaľ nie je v dohode stanovené inak alebo v Rade pre pridruženie dohodnuté inak, súčasný rokovací poriadok platí mutatis mutandis pre všetky podvýbory, osobitné výbory alebo orgány uvedené v odseku 1. 3. Zasadnutia podvýborov zriadených v rámci dohody sa môžu konať pružne v prípade potreby buď osobne v Bruseli alebo v partnerskej krajine alebo napríklad prostredníctvom videokonferencie. Podvýbory by mali byť platformou na monitorovanie pokroku pri aproximácii v konkrétnych oblastiach, na prerokovanie určitých otázok a výziev vyplývajúcich z tohto procesu a na formulovanie odporúčaní a operatívnych záverov. 4. Sekretariátu Výboru pre pridruženie sa bude zasielať kópia všetkej súvisiacej korešpondencie, dokumentov a oznámení, ktoré sa týkajú podvýboru, osobitného výboru alebo orgánu, ako sa stanovuje v bode 1 vyššie. 5. Pokiaľ nie je v dohode stanovené inak alebo medzi zmluvnými stranami v rámci Rady pre pridruženie dohodnuté inak, podvýbory, osobitné výbory alebo orgány majú len právomoc vydávať odporúčania Výboru pre pridruženie. Článok 17 Tento rokovací poriadok platí pre Výbor pre pridruženie v zložení pre otázky obchodu mutatis mutandis, pokiaľ nie je stanovené inak. PRÍLOHA II ROZHODNUTIE RADY PRE PRIDRUŽENIE MEDZI EÚ A GRUZÍNSKOM č. 2/2014 z ... 2014 o zriadení dvoch podvýborov RADA PRE PRIDRUŽENIE MEDZI EÚ A GRUZÍNSKOM, so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, (ďalej len „dohoda“), a najmä na jej článok 409, keďže: 1. V súlade s jej článkom 431 sa od 1. septembra 2014 predbežne vykonávajú časti dohody. 2. V článku 409 ods. 2 sa stanovuje, že Rada pre pridruženie môže rozhodnúť o zriadení akéhokoľvek podvýboru alebo orgánu v určitých konkrétnych oblastiach, ktoré sú nevyhnutné z pohľadu vykonávania dohody a ktoré jej môžu pomáhať pri plnení jej úloh. 3. S cieľom umožniť diskusie na odbornej úrovni o kľúčových oblastiach, ktoré patria do rozsahu pôsobnosti predbežného vykonávania dohody, by sa mali zriadiť dva podvýbory. Zoznam podvýborov aj rozsah pôsobnosti jednotlivých podvýborov sa môže zmeniť po ďalšej dohode zmluvných strán, PRIJALA TOTO ROZHODNUTIE: Jediný článok Týmto sa zriaďujú podvýbory uvedené v dodatku A. Rokovací poriadok podvýborov sa riadi článkom 16 rokovacieho poriadku Výboru pre pridruženie a podvýborov dohody o pridružení medzi EÚ a Gruzínskom prijatého rozhodnutím č. 1/2014 Rady pre pridruženie medzi EÚ a Gruzínskom. V …, … za Radu pre pridruženie predseda Dodatok A k PRÍLOHE II Rada pre pridruženie medzi EÚ a Gruzínskom Zriadené podvýbory: 1. podvýbor pre spravodlivosť, slobodu a bezpečnosť; 2. podvýbor pre hospodársku a inú odvetvovú spoluprácu. PRÍLOHA III ROZHODNUTIE RADY PRE PRIDRUŽENIE MEDZI EÚ A GRUZÍNSKOM č. 3/2014 z ... 2014 o delegovaní určitých právomocí Radou pre pridruženie na Výbor pre pridruženie v zložení pre otázky obchodu RADA PRE PRIDRUŽENIE MEDZI EÚ A GRUZÍNSKOM, so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, (ďalej len „dohoda“), a najmä na jej článok 406 ods. 3 a článok 408 ods. 2, keďže: 1. Časti dohody sa predbežne vykonávajú od 1. septembra 2014 podľa článku 431 dohody. 2. Rada pre pridruženie je zodpovedná za dohľad nad uplatňovaním a vykonávaním dohody a monitorovanie jej uplatňovania a vykonávania. 3. Rada pre pridruženie môže na Výbor pre pridruženie delegovať ktorúkoľvek zo svojich právomocí vrátane svojej právomoci prijímať záväzné rozhodnutia podľa článku 408 ods. 2 dohody. 4. Výbor pre pridruženie v zložení pre otázky obchodu rieši všetky otázky súvisiace s hlavou IV (Obchod a záležitosti súvisiace s obchodom), ako sa uvádza v článku 408 ods. 4 dohody. 5. S cieľom zabezpečiť hladké a včasné vykonávanie časti dohody týkajúcej sa DCFTA je vhodné, aby Rada pre pridruženie delegovala na Výbor pre pridruženie v zložení pre otázky obchodu právomoc aktualizovať alebo zmeniť prílohy k tejto dohode, ktoré sa týkajú kapitol 1, 3, 5, 6 a 8 hlavy IV (Obchod a záležitosti súvisiace s obchodom) uvedenej dohody, pokiaľ v uvedených kapitolách neexistujú osobitné ustanovenia týkajúce sa aktualizácie alebo zmeny uvedených príloh k dohode, PRIJALA TOTO ROZHODNUTIE: Jediný článok Rada pre pridruženie deleguje na Výbor pre pridruženie v zložení pre otázky obchodu, ako sa uvádza v článku 408 ods. 4 dohody, právomoc aktualizovať alebo zmeniť prílohy, ktoré sa týkajú kapitol 1, 3, 5, 6 (príloha XV-C) a 8 hlavy IV (Obchod a záležitosti súvisiace s obchodom) k dohode, pokiaľ v uvedených kapitolách neexistujú osobitné ustanovenia týkajúce sa aktualizácie alebo zmeny uvedených príloh k dohode. Európska únia Gruzínsko